**Vispārējas vadlīnijas**

**uzņēmumu darba organizēšanai COVID -19 izplatīšanās laikā**

Vadlīnijas sagatavotas, pamatojoties uz epidemioloģiskās drošības pasākumiem un pretepidēmijas pasākumiem Covid-19 izplatības ierobežošanai.

**PAPILDU IETEIKUMI DAŽĀDU NOZARU UZŅĒMUMIEM:**

**Darbs klienta īpašumā (remontdarbu veicējs, auklītes, apkopēja darbs)**

* Ja esat pārstāvis, kas veic remontdarbus, uzturēšanas darbus vai arī veicat citus darbus klienta īpašumā, piemēram, uzkopšanu vai bērnu pieskatīšanu, varat turpināt darbu, ar nosacījumu, ka jūtaties pilnīgi vesels un jums nav akūtas elpceļu infekcijas slimības pazīmes.
* Darbu nedrīkst veikt persona, kurai ir parādījušās akūtas elpceļu infekcijas pazīmes (paaugstināta ķermeņa temperatūra, klepus, rīkles iekaisums, elpas trūkums). Šādā gadījumā jāsazinās ar savu ģimenes ārstu un jāpaliek mājās.
* Darbu nedrīkst veikt persona, kuras mājsaimniecībā ir COVID-19 inficētas personas, kuras atrodas stingras izolācijas režīmā.
* Darbs nedrīkst tikt veikts mājsaimniecībā, kurā kāds atrodas pašizolācijā vai stingras izolācijas režīmā, izņemot, ja jānovērš tiešs mājsaimniecības drošības apdraudējums, piemēram, ārkārtas santehnikas remonts, vai ja maza bērna vecākiem ir neatliekami jādodas uz slimnīcu.
* Ja tomēr nepieciešams veikt darbu mājsaimniecībā, kurā kāds atrodas pašizolācijā vai stingras izolācijas režīmā vai kurā ir persona, kura ir īpaši neaizsargāta, būtu jāveic papildu pasākumi, lai nodrošinātu klienta un jūsu drošību:

*Apmeklējuma laikā*

* Visi klienti savlaicīgi jāinformē par ierašanos viņu īpašumā.
* Ierodoties klienta īpašumā, vismaz 20 sekundes jāmazgā rokas, izmantojot ziepes un ūdeni vai rokas rūpīgi jādezinficē ar spirtu saturošu līdzekli. Rokas ir jāmazgā vai jādezinficē regulāri, īpaši pēc deguna izpūšanas, šķaudīšanas vai klepošanas, kā arī izejot no īpašuma. Vietās, kur nav pieejams aprīkojums roku mazgāšanai, ir jāizmanto rokas dezinfekcijas līdzeklis, un tas vienmēr jānēsā līdzi.
* Remontdarbu veicējam vai apkopējai visu laiku ir jāsaglabā drošs attālums (vismaz 2 metri) no visiem pārējiem mājas iemītniekiem un jānodrošina laba ventilācija, piemēram, atverot logu, zonā, kurā darbs tiek veikts.
* Auklei jāsaglabā drošs attālums (vismaz 2 metrus) no mājas iemītniekiem, par kuriem nav jāgādā.

Jālūdz iemītnieki atrasties atsevišķā telpā, kamēr tiek veikti darbi. Ja tas nav iespējams, jāievēro pēc iespējas lielāka distance (vismaz 2 m);

* Iepriekš jāvienojas ar iemītniekiem par veidiem, kā izvairīties no saskares klātienē, piemēram, kad tiek atvērtas durvis;
* rūpīgi jāveic roku mazgāšana vai dezinfekcija un jāievēro elpošanas higiēna. Kad darbs ir pabeigts, jāinformē klients, ar kādām virsmām un vietām esat saskāries. Papildu drošībai jums vajadzētu veikt šo virsmu tīrīšanu pašam pirms došanās prom.